子肅示九日山谷間懷兄弟三詩因懷子進子儀次韵併呈子肅
作者：趙蕃
朝代：宋

paragraphs: 我爲懷玉人，不踏懷玉路。
非因訪仙懶，自畏觸嶮去。
聞君兄弟往，勇決不少顧。
念將攝衣從，欲行却回慮。
人云山峰高，白日蔽烟霧。
況方迫窮冬，我褐猶未具。
雖欣陟幽遐，政恐成疾痼。
以茲不暇遊，心與飛雲遡。
君還得新作，快讀喜莫喻。
上言道傍見，次及巖下趣。
恨無龍眠手，按此攄毫素。
昔君家興公，曾爲海山賦。
至今斯文名，殆將壓彪固。
凄凉禪月蹤，牢落高人住。
得君爲著眼，草木應亦豫。
好事儼上人，方集山中故。
併當收君詩，在在神物護。